Knap en uge inden Melodi Grand Prix har DR offentliggjort alle 10 sange til årets sangkonkurrence.

18-årige Rikke Skytte fra Storvorde træder lørdag på scenen i Jyske Bank Boxen i Herning, når Melodi Grand Prix 2017 løber af stablen. Hun er ene nordjyde blandt 10 kunstnere, der kæmper om seernes gunst, og håber med sangen "Color My World" at vinde konkurrencen og blive Danmarks repræsentant ved Eurovision Song Contenst i Ukraine til maj. - Lige nu har jeg det okay med at skulle stå foran så mange mennesker, men jeg er sikker på, at det bliver ret vildt, lige inden jeg skal på scenen. Så bliver jeg nok nervøs, fortalte Rikke Skytte til TV2 Nord i slutningen af januar. Hendes sang "Color My World" er skrevet af hendes gode ven Mads Løkkegaard. Da sangen var blevet udvalgt, spurgte han Rikke Skytte, om hun ville fremføre den i Herning. - Og selvfølgelig ville jeg det, sagde Rikke Skytte til TV2 Nord. Nu - knap en uge inden konkurrencen løber af stablen - er alle 10 sange, der lørdag kæmper for at vinde, blevet offentliggjort, og alle har dermed muligheden for at lytte til Rikke Skyttes smukke stemme og gøre sig klar til at stemme på hende lørdag. Du kan høre "Color My World" og de ni øvrige sange lige HER .